**Annex. Acord d’encàrrec de tractament**

**1. Objecte i finalitat de l’encàrrec del tractament**

Mitjançant aquestes clàusules s’habilita al Departament de Cultura de la Generalitat de Catalunya, com a encarregat del tractament, a tractar per compte de la Universitat de Barcelona, com a responsable del tractament, les dades personals necessàries per executar el present contracte de cessió en comodat.

El tractament consisteix en el registre, estructuració, conservació, extracció, consulta, comunicació per transmissió, difusió, interconnexió, acarament, limitació, supressió, destrucció i comunicació de les dades personals.

**2. Categories de dades personals objecte del tractament**

Per executar les prestacions derivades del compliment de l’objecte d’aquest encàrrec, el responsable del tractament posa a disposició de l’encarregat del tractament la informació relativa als membres de la comunitat universitària i a tercers que consti en el fons documental objecte de cessió en el present contracte, la qual conté les següents categories de dades personals:

* Dades identificatives.
* Dades de característiques personals.
* Dades de circumstàncies socials.
* Dades acadèmiques i professionals.
* Dades d’ocupació laboral.
* Dades d’informació comercial.
* Dades econòmiques-financeres i d’assegurances.
* Dades de transaccions.
* Dades relatives a la comissió d’infraccions administratives.
* Dades especialment protegides.

**3. Durada**

Aquest acord té la mateixa durada que el contracte de cessió en comodat del qual forma part.

**4. Obligacions de l’encarregat del tractament**

L’encarregat del tractament i tot el seu personal s’obliga a:

1. Utilitzar les dades personals objecte del tractament només per a la finalitat objecte d’aquest encàrrec. En cap cas no les pot utilitzar per a finalitats diferents ni per a finalitats pròpies.
2. Tractar les dades d’acord amb les instruccions documentades del responsable del tractament. Si considera que alguna d’aquestes instruccions pot infringir l’RGPD o qualsevol altra disposició en matèria de protecció de dades de la Unió o dels estats membres, n’ha d’informar immediatament el responsable.
3. No comunicar les dades a terceres persones, tret que tingui l’autorització expressa del responsable del tractament, o en els supòsits legalment establerts.

Pot comunicar les dades a altres encarregats del tractament del mateix responsable, d’acord amb les instruccions del responsable. En aquest cas, el responsable ha d’identificar, prèviament i per escrit, l’entitat a la qual s’han de comunicar les dades, les dades que es poden comunicar i les mesures de seguretat que cal aplicar per procedir a la comunicació.

Si l’encarregat ha de transferir dades personals a un tercer país o a una organització internacional, en virtut del dret de la Unió o dels estats membres que sigui d’aplicació, ha d’informar el responsable d’aquesta exigència legal de manera prèvia, tret que aquest dret ho prohibeixi per raons importants d’interès públic.

1. No subcontractar cap de les prestacions que formin part de l’objecte d’aquest acord que comportin el tractament de dades personals.

Si cal subcontractar algun tractament, aquest fet s’ha de comunicar al responsable prèviament i per escrit amb una antelació mínima de dues setmanes. La comunicació s’ha de fer per correu electrònic a la Secretaria General (secretaria.general@ub.edu). Cal indicar els tractaments que es pretén subcontractar i identificar, de manera clara i inequívoca, l’empresa subcontractista i les seves dades de contacte.

El subcontractista, que també té la condició d’encarregat del tractament, està obligat igualment a complir les obligacions que aquest acord estableix per a l’encarregat del tractament inicial i les instruccions que dicti el responsable. Correspon a l’encarregat inicial regular la nova relació, de manera que el subencarregat quedi subjecte a les mateixes condicions (instruccions, obligacions, mesures de seguretat, etc.) i amb els mateixos requisits formals que ell, pel que fa al tractament adequat de les dades personals i a la garantia dels drets de les persones afectades. Si el subencarregat incompleix alguna de les condicions, l’encarregat inicial és plenament responsable davant el responsable pel que fa al compliment de les obligacions.

1. Mantenir el deure de secret respecte de les dades personals a les quals hagi tingut accés en virtut d’aquest encàrrec, fins i tot després que en finalitzi l’objecte.
2. Garantir que les persones a qui hagi autoritzat a tractar dades personals es comprometen, de manera expressa i per escrit, a seguir les instruccions del responsable, a respectar la confidencialitat i a complir les mesures de seguretat corresponents, de les quals cal informar-los convenientment, excepte que existeixi una obligació de confidencialitat de naturalesa legal.
3. Mantenir a disposició del responsable la documentació que acredita que es compleix l’obligació que estableix l’apartat anterior.
4. Garantir la formació necessària en matèria de protecció de dades personals de les persones autoritzades a tractar dades personals.
5. Assistir el responsable del tractament en la resposta a l’exercici dels drets d’accés, rectificació, supressió, oposició, limitació del tractament, portabilitat de dades i a no ser objecte de decisions individuals automatitzades (inclosa l’elaboració de perfils).

Quan les persones afectades exerceixin els drets esmentats en el paràgraf anterior davant l’encarregat del tractament, aquest ho ha de comunicar al responsable del tractament sense dilació indeguda i, en qualsevol cas, abans del termini màxim de vint-i-quatre hores des de la recepció de la sol·licitud. La comunicació s’ha de fer per correu electrònic a la Secretaria General (secretaria.general@ub.edu) i, a més de la sol·licitud, ha d’incloure qualsevol altra informació que pugui ser rellevant per resoldre-la.

1. Notificar al responsable del tractament les violacions de la seguretat de les dades personals que té a càrrec, sense dilació indeguda i, en qualsevol cas, abans del termini màxim de vint-i-quatre hores des que en tingui coneixement. La comunicació s’ha de fer per correu electrònic a la Secretaria General (secretaria.general@ub.edu) i s’hi ha d’aportar tota la informació rellevant per documentar i comunicar la incidència.

La notificació no és necessària quan sigui improbable que aquesta violació de la seguretat constitueixi un risc per als drets i les llibertats de les persones físiques.

Si es té, cal facilitar, com a mínim, la informació següent:

1. Descripció de la naturalesa de la violació de la seguretat de les dades personals, incloses, quan sigui possible, les categories i el nombre aproximat de persones afectades, i les categories i el nombre aproximat de registres de dades personals afectats.
2. Nom i dades de contacte del seu delegat de protecció de dades, si n’ha designat cap, o d’un altre punt de contacte en el qual es pugui obtenir més informació.
3. Descripció de les possibles conseqüències de la violació de la seguretat de les dades personals.
4. Descripció de les mesures adoptades o proposades per posar remei a la violació de la seguretat de les dades personals, incloses, si escau, les mesures adoptades per mitigar els possibles efectes negatius.

Si no és possible facilitar la informació simultàniament, s’ha de facilitar de manera gradual sense dilació indeguda.

1. Donar suport al responsable del tractament a l’hora de fer les avaluacions d’impacte relatives a la protecció de dades i les consultes prèvies a l’autoritat de control, quan escaigui.
2. Posar a disposició del responsable tota la informació necessària per demostrar que compleix les seves obligacions i per realitzar les auditories o les inspeccions que efectuïn el responsable o un altre auditor autoritzat.
3. Implantar les mesures necessàries per garantir un nivell de seguretat adequat al risc.
4. Retornar al responsable del tractament les dades personals i, si escau, els suports on constin, una vegada complerta la prestació.

La devolució comporta la destrucció de les còpies i l’esborrat total de les dades existents en els equips informàtics utilitzats.

No obstant això, se’n pot conservar una còpia, amb les dades degudament bloquejades, mentre puguin derivar responsabilitats de l’execució de la prestació.

**5. Obligacions del responsable del tractament**

Correspon al responsable del tractament:

1. Lliurar a l’encarregat les dades a les quals es refereix la clàusula 2 d’aquest document.
2. Facilitar a les persones afectades la informació relativa al tractament en el moment de recollir les dades.
3. Vetllar, abans i durant tot el tractament, perquè l’encarregat compleixi l’RGPD.
4. Supervisar el tractament, inclosa l’execució d’inspeccions i auditories.